Det fortæller DR Nordjylland. Larm, narkohandel og utryghed har siden i sommer fået beboerne til at klage adskillige gange til både politi og kommune, men forgæves fortæller medlem af ejerforeningens bestyrelse, Jørgen Pedersen. - Vi har totalt opgivet at få nogen kontakt med Aalborg Kommune. Så derfor er det her et fortvivlet nødråb for at få nogen til at høre os, når bystyret ikke vil, siger han. I fredags godkendte Familie- og Socialudvalget at yde et midlertidigt tilskud til huslejen for caféen på 56.000 kr., så caféen kan fortsætte. Den afgørelse får ejerforeningen til at søge hjælp hos Ombudsmanden. - Og vi ved, at Ombudsmanden ikke kan pålægge kommunen at omgøre afgørelser. Men vi håber i det mindste på sympati og medhold, så det måske kan påvirke de kommende beslutninger, siger Jørgen Pedersen til DR Nordjylland.

Opsummering:
Ejerforeningen i den ejendom i Aalborg, hvor hjemløsecafeen Hjerterummet holder til, klager nu deres nød til Folketingets Ombudsmand.